Det lykkedes søndag aften brandfolk fra Nordjyllands Beredskab at forhindre en altødelæggende brand i et ubeboet hus i Hørby vest for Sæby. Der er dog omfattende skader på huset, lyder det fra vagthavende ved Nordjyllands Beredskab. En nabo anmeldte branden klokken 21.22, og allerede på det tidspunkt lød meldingen på at en rude var sprængt ved branden, der opstod i køkkenet., fortæller indsatsleder Nordjyllands Beredskab Jesper Ludvigsen. - Det så ret voldsomt ud, da vi ankom til stedet. Der var voldsom røgudvikling, men det viste sig heldigvis ikke at være så slemt,  siger han. Tidlig alarm Branden spredte sig gennem gulvet til kælderen, og det så umiddelbart ud til, den kunne have spredt sig til først sal. Så brandfolkene måtte bryde dele af skunken ned for at sikre sig, der ikke var ild mellem etagerne. Men det lykkedes at begrænse ilden, så de væsentligste skader var i køkkenet, lyder det fra indsatslederen. - Det var heldigt, at en nabo tidligt blev opmærksom på branden og alarmerede. Ellers kunne det have gået meget værre, siger Jesper Ludvigsen. Politiets teknikere skal nu til at undersøge brandstedet nærmere for at finde ud af, hvordan branden er opstået. TV2 Nord erfarer, at der ikke er strøm i huset, så der kan være tale om en mistænkelig brand
En nabo alarmerede klokken 21.22 om brand i et ubeboet hus i Hørby ved Sæby.